魏豹，魏諸公子也。兄魏咎，陳王立為魏王。章邯擊臨濟。咎自殺。豹走楚。楚懷王予豹數千人，徇魏地。下魏二十餘城，立為魏王。從項羽入關。羽欲有梁地，徙豹河東，為西魏王。漢王定三秦，豹以國屬焉。漢王敗，至滎陽，豹請視親病，至國，畔漢。漢王遣韓信擊豹，擄之，令豹守滎陽。楚圍急，周苛曰：「反國之王，難與共守。」遂殺豹。